પં.શ્રીરામ શર્મા આચાર્યજીએ એક પ્રશ્નનાં ઉત્તરમાં ભક્તોને જણાવ્યું કે જીવનને સુખી અને સફળ બનાવવા માટે એક જ ઉપાય છે કે તમે એક ક્ષણ પણ ઉદાસીનતાને તાબે ન થાઓ. અપ્રિય પરિસ્થિતિ ઉત્પન્ન થવા છતાં પણ આનંદમાં રહો. સંસાર પ્રત્યે પોતાનો દૃષ્ટિકોણ એવો રાખો કે તમને પ્રતિકૂળતાઓમાં પણ સફળતા અને ઉન્નતિના પગલાં દેખાય. પોતાનું માનસિક સ્તર ઊંચું લઈ જાઓ કે સંસારની નાની-મોટી કોઈપણ પ્રતિકૂળતા તમારું માનસિક સંતુલન અસ્તવ્યસ્ત ન કરી શકે. પ્રતિકૂળતાઓમાં પણ હસો. મુશ્કેલીઓમાં સ્મિત કરો અને નિષ્ફળતામાં સફળતાની સંભાવના નિહાળો. વિરોધને વિરોધના રૂપમાં ન લેતાં તેનો પ્રેરણાના રૂપમાં સ્વીકાર કરો. કટુતાનો ઉત્તર મધુરતાથી આપો. હાનિ-લાભ, સુખ-દુ:ખ, ઉત્કર્ષ અને અપકર્ષમાં તટસ્થ રહો.